CELEX: 62008TN0356
Language: el
Date: 2008-09-01 00:00:00
Title: Υπόθεση T-356/08: Προσφυγή της 1ης Σεπτεμβρίου 2008 — Ελληνική Δημοκρατία κατά Επιτροπής

8.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/48
            
         Προσφυγή της 1ης Σεπτεμβρίου 2008 — Ελληνική Δημοκρατία κατά Επιτροπής
   (Υπόθεση T-356/08)
   (2008/C 285/88)
   Γλώσσα διαδικασίας: η ελληνική
   Διάδικοι
   
      Προσφεύγουσα: Ελληνική Δημοκρατία (εκπρόσωποι: Κ. Χαλκιάς και Ε. Λευθεριώτου)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να γίνει δεκτή η προσφυγή της Ελληνικής Δημοκρατίας και να ακυρωθεί στο σύνολό της η προσβαλλόμενη απόφαση, άλλως, να μεταρρυθμιστεί, κατά τα ειδικότερα εκτεθέντα, η προσβαλλομένη απόφαση της Επιτροπής, να μη γίνει καμία διόρθωση στον τομέα των αροτραίων καλλιεργειών για τα έτη συγκομιδής 2004 και 2005 ή, σε κάθε περίπτωση, η διόρθωση να περιοριστεί στο 5 % και μόνο στις δαπάνες για σκληρό σίτο·
            
         
               —
            
            
               Να αφαιρεθεί το ποσό των 609 833,96 ευρώ από την επιβληθείσα διόρθωση των 127 714 520,73 ευρώ, καθώς και από οποιαδήποτε διόρθωση τυχόν επιβληθεί μετά από την άσκηση της παρούσης προσφυγής·
            
         
               —
            
            
               Να καταδικασθεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα με την παρούσα προσφυγή για ακύρωση της απόφασης της Επιτροπής Ε(2008) 3411, της 8 Ιουλίου 2008, που δημοσιεύθηκε με αριθμό 2008/582/ΕΚ και αφορά την εξαίρεση από την κοινοτική χρηματοδότηση δαπανών ύψους 127 714 520,73 ευρώ που πραγματοποιήθηκαν από την Ελληνική Δημοκρατία, στο πλαίσιο εκκαθάρισης λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) προβάλλει τους ακόλουθους λόγους ακύρωσης:
   Με τον πρώτο λόγο ακύρωσης, που αφορά στη διόρθωση στις καλλιέργειες σκληρού σίτου και εκτός σκληρού σίτου, προβάλλεται εσφαλμένη ερμηνεία και εφαρμογή των άρθρων 4 του Κανονισμού (ΕOΚ) αριθ. 3508/92 (1), 1, παράγραφος 3, του Κανονισμού (EK) αριθ. 1593/2000 (2), 58, του Κανονισμού (ΕΚ) αριθ. 445/2002 (3) και 20, του Κανονισμού (ΕΚ) αριθ. 1782/2003 (4), εφόσον επιτρέπεται βάσει των διατάξεων η αναγνώριση των ακινήτων και με άλλο ισοδύναμο των ορθοφωτοχαρτών χαρτογραφικό υλικό, άλλως εσφαλμένη εκτίμηση των πραγματικών περιστατικών και ανεπαρκής αιτιολόγηση των διορθώσεων. Επίσης, προβάλλεται έλλειψη νομικής βάσης για την επιβολή της διόρθωσης, διότι, κατά την προσφεύγουσα, η Επιτροπή ερμήνευσε εσφαλμένα τα πραγματικά περιστατικά και υπερέβη τα όρια της διακριτικής της ευχέρειας, όσον αφορά στην κρίση περί μη έγκαιρης διεξαγωγής των επιτόπιων ελέγχων.
   Με το δεύτερο λόγο ακύρωσης προβάλλεται η έλλειψη νομίμου βάσεως και επαρκούς αιτιολογίας, ως προς την επικαλούμενη υποτροπή και παραβίαση των αρχών της αναλογικότητας και της προστατευόμενης εμπιστοσύνης, λόγω του ότι, σύμφωνα με την προσφεύγουσα, η Επιτροπή είχε ενημερωθεί για τη δικαστική εμπλοκή που επιβράδυνε την τελειοποίηση του ελεγκτικού της συστήματος και, με υπόδειξη και σε συνεργασία μαζί της, εντάχθηκε σε action plan για το σκοπό αυτό.
   
      (1)  Κανονισμός (ΕΟΚ) αριθ. 3508/92 του Συμβουλίου, της 27ης Νοεμβρίου 1992, για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ L 355, σ. 1).
   
      (2)  Κανονισμός (ΕΚ) αριθ. 1593/2000 του Συμβουλίου, της 17ης Ιουλίου 2000, για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (ΕΕ L 182, σ. 4).
   
      (3)  Κανονισμός (ΕΚ) αριθ. 445/2002 της Επιτροπής, της 26ης Φεβρουαρίου 2002, περί λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L 74, σ. 1).
   
      (4)  Κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (ΕΕ L 270, σ. 1).